Oord kry nuwe baadjie | Netwerk24
Oord kry nuwe baadjie
Deur Madli Grobbelaar 12 Mei 2021 06:22
Opknappingswerk aan die Kroonpark-vakansieoord in Kroonstad vorder flink. Dié chalet is reeds oorgedoen.Foto's: Verskaf
Opknappingswerk aan die Kroonpark-vakansieoord in Kroonstad is byna halfpad en sal in die nuwe boekjaar voortgesit word.
Luidens 'n nuusverklaring wat Saterdag (08/05) deur die Moqhaka-munisipaliteit uitgereik is, word die Kroonpark-oord as 'n gewilde toeristebestemming beskou en speel dit 'n belangrike rol in die dorp se ekonomiese groei.
Die opknappingswerk het in Julie verlede jaar begin.
"Hoewel baie werk nog voorlê, is ons met die vordering tevrede," sê Dika Kheswa, munisipale woordvoerder.
Raadslid Chris Dalton het gesê hy is daarvan bewus dat opknappings­werk gedoen word, hoewel hy nie spesifieke vordering kan bevestig nie. Daar is wel daarvoor begroot dat opknappings, wat oor meer as een boekjaar sal strek, in die nuwe boekjaar kan voortgaan.
Op die Facebook-blad Kroonstad Non Tacete is bekommernis oor die toestand van Kroonpark uitgespreek – veral oor die brandgevaar wat die lang gras en grasdakke gedurende die brandseisoen inhou.
Die gras is intussen verwyder, maar lê steeds op die terrein. Die swembaddens se verhittingstelsel en pomp is vervang, en 50 toesluitkaste is op die swemterrein aangebring. Altesaam 20 van die chalets se grasdak is met dakteëls vervang, en nuwe vloerteëls en ingeboude kaste is aangebring. Toestelle soos mikrogolf­oonde, televisies, stowe, yskaste, beddens en lugversorging is vervang.
Twee van die karavaanpark se ablusieblokke is reeds opgeknap, en die grasdak is met sinkplaat en 'n nuwe plafon vervang.
Sekere geboue op die perseel is ook uitgeverf. In die tweede fase sal die res van die chalets en die lapa- ontspanningsgebied opgeknap word.
Danksy die projek is 40 tydelike werksgeleenthede geskep. Die boumateriaal en elektroniese toestelle is ook plaaslik aangekoop.